उत्तरी कोरिया और दक्षिणी कोरिया के बीच फिलहाल मेल-मिलाप की जो संभावनाएं बन रही हैं, उसके लक्षण पिछले वर्ष सितंबर में उस समय दिखाई दिए थे, जब दक्षिण कोरिया के राष्ट्रपति मून ने संयुक्त राष्ट्र में कहा था कि 'शांति असंभव नहीं है...' विश्व के राजनेता उस समय चौंक गए थे, जब नए वर्ष के संदेश के रूप में तानाशाह किम जोंग उन ने दक्षिण कोरिया से कहा था कि वह इस क्षेत्र के सैन्य तनाव को कम करना चाहते हैं. साथ ही यह भी कि वह दक्षिण कोरिया के साथ संबंधों को सुधारना चाहते हैं.